text:
което е бил подложен, се провежда допълнително изпитване за същите изисквания на най-малко три други образеца. В случая на динамичните изпитвания, когато един от тези три образеца не издържи изпитването, притежателят на сертификата за одобрение на типа или неговият упълномощен представител уведомява компетентния орган, издал одобрението, като посочва предприетите стъпки, за да се установи отново съответствието на продукцията.
 (1) За целите на настоящото приложение, „тип блокиращ механизъм“ е всяко аварийно прибиращо устройство с блокировка, чиито механизми се различават само по отношение на водещия ъгъл (ъгли) на датчика към оста на референтната система на превозното средство.
 ПРИЛОЖЕНИЕ 15
 ПРОЦЕДУРА ЗА ОПРЕДЕЛЯНЕ НА ТОЧКАТА „H“ И ДЕЙСТВИТЕЛНИЯ ЪГЪЛ НА ТОРСА ЗА СЕДЯЩИ МЕСТА В МОТОРНИ ПРЕВОЗНИ СРЕДСТВА
 1. ПРЕДНАЗНАЧЕНИЕ
 Описаната в настоящото приложение процедура се използва за установяване на местоположението на точката „H“ и действителния ъгъл на торса за едно или няколко седящи места в моторно превозно средство, и за установяване на съотношението между измерените данни и проектните спецификации, предоставени от производителя (1).
 2. ОПРЕДЕЛЕНИЯ
 2.1.
 „Референтни данни“ са една или няколко от следните характеристики на седящото място:
 2.1.1.
 точката „H“ и точката „R“ и съотношението между тях;
 2.1.2.
 действителният ъгъл на торса и проектния ъгъл на торса, и съотношението между тях.
 2.2.
 „Триизмерна машина с точка „H“ (триизмерна Н-машина) е устройство, използвано за определяне на точките „H“ и действителните ъгли на торса. Това устройство е описано в допълнение 1 към настоящото приложение;
 2.3.
 „Точка Н“ е центърът на оста, около която се завъртат шарнирно торсът и бедрата на триизмерната Н-машина, инсталирана върху седалката в превозното средство в съответствие с точка 4 по-долу. Точката „H“ се намира в центъра на осевата линия на устройството, който попада между визуалните маркери на точката „H“ от двете страни на триизмерната Н-машина. Точката „H“ отговаря теоретично на точката „R“ (за допустимите отклонения, вж. точка 3.2.2 по-долу). След определянето на положението на точката „Н“ съобразно описаната в точка 4 процедура, тази точка се счита за неподвижна по отношение на конструкцията на седалката, движейки се заедно с нея, когато седалката бива регулирана;
 2.4.
 „Точка „R“ или референтна точка на сядане“ е проектна точка, определена от производителя на превозното средство за всяко място за сядане и установена по отношение на триизмерната координатна система;
 2.5.
 „Линия на торса“ е осевата линия на сондата на триизмерната Н-машина в положение, в което сондата е поставена във възможно най-задно положение.
 2.6.
 „Действителен ъгъл на торса“ е ъгълът между вертикалната линия, преминаваща през точката „H“, и линията на торса, измерен с помощта на задната ъглова скала на триизмерната Н-машина. Действителният ъгъл на торса отговаря теоретично на проектния ъгъл на торса (за допустимите отклонения, вж. точка 3.2.2 по-долу);
 2.7.
 „Проектен ъгъл на торса“ е ъгълът между вертикалната линия, преминаваща през точката „R“ и линията на торса в положение, което отговаря на проектната позиция на облегалката, определена от производителя на превозното средство.
 2.8.
 „Централна равнина на потребителя“ (C/LO) е средната равнина на триизмерната Н-машина, позиционирана във всяко определено сядащо положение; тя е представена като координатна стойност на точката „H“ върху оста „Y“. За индивидуални седалки, централната


text:
равнина на седалката съвпада с централната равнина на потребителя. За всички други седалки, централната равнина на потребителя се определя от производителя;
 2.9.
 „Триизмерна координатна система“ е система, описана в допълнение 2 към настоящото приложение;
 2.10.
 „Репери“ са физически точки (отвори, повърхности, белези или неравности), отбелязани върху каросерията на превозното средство по данни на производителя;
 2.11.
 „Положение за измерване на превозното средство“ е положението на превозното средство, определено въз основа на координатите на реперите в триизмерната координатна система.
 3. ИЗИСКВАНИЯ
 3.1. Представяне на данни
 За всяко седящо място, за което се изискват контролни данни, за да се демонстрира съответствието с разпоредбите на настоящото правило, следва да се представят всички или част от следните данни, във формата, посочена в притурка 3 към настоящото приложение:
 3.1.1.
 координатите на точката „R“ по отношение на триизмерната координатна система;
 3.1.2.
 проектният ъгъл на торса;
 3.1.3.
 всички данни, необходими за регулиране на седалката (ако е регулируема) към позицията на измерване, описана в точка 4.3 по-долу.
 3.2. Отношение между измерените данни и проектантските спецификации
 3.2.1.
 Координатите на точката „H“ и стойността на действителния ъгъл на торса, измерен чрез процедурата по точка 4 по-долу, се сравняват съответно с координатите на точката „R“ и стойността на проектния ъгъл на торса, посочен от производителя на превозното средство.
 3.2.2.
 Относителните положения на точките „R“ и „H“ и съотношението между проектния и действителния ъгъл на торса се приемат за задоволителни по отношение на съответното седящо място, ако точката „H“, определена чрез съответните координати, попада в очертанията на квадрат с хоризонтални и вертикални страни с дължина 50 mm, чиито диагонали се пресичат в точката „R“, и ако действителният ъгъл на торса се отклонява до 5° от проектния ъгъл на торса;
 3.2.3.
 Ако тези условия са изпълнени, точката „R“ и проектният ъгъл на торса се използват за демонстриране на съответствието с разпоредбите на настоящото правило.
 3.2.4.
 Ако точката „H“ или действителният ъгъл на торса не отговарят на изискванията на точка 3.2.2 по-горе, точката „H“ и действителният ъгъл на торса се определят още два пъти (общо три пъти). Ако резултатите от две от тези три измервания удовлетворяват изискванията, то се прилагат условията от точка 3.2.3 по-горе.
 3.2.5.
 Ако резултатите от поне две от трите описани в точка 3.2.4 по-горе операции не отговарят на изискванията по точка 3.2.2 по-горе, или ако проверката не може да се проведе, поради непредоставяне от страна на производителя на превозното средство на информация относно положението на точката „R“ или относно проектния ъгъл на торса, се използва центърът на тежестта на трите измерени точки или средната стойност на трите измерени ъгъла, като тези стойности се приемат за приложими във всички случаи, когато в текста на настоящото правило се говори за точката „R“ или действителния ъгъл на торса.
 4. ПРОЦЕДУРА ЗА ОПРЕДЕЛЯНЕ НА ТОЧКАТА „H“ И ДЕЙСТВИТЕЛНИЯ ЪГЪЛ НА ТОРСА
 4.1. Превозното средство се поставя в среда с температура, определена по избор на производителя на 20 ± 10 °C, за да се гарантира, че материалът, от който е изработена седалката е достигнал стайна температура. Ако на седалката, която ще се изследва, никога не е

type: contracts

jurisdiction: EU


text:
било сядано, върху нея трябва да седне човек или да се постави предмет с тегло 70—80 kg два пъти за по една минута, за да се предизвика деформиране на възглавницата и облегалката. По искане на производителя всички седалки остават ненатоварени в продължение на 30 минути преди инсталирането на триизмерната Н-машина.
 4.2. Превозното средство се поставя в положение за измерване съгласно точка 2.11 по-горе.
 4.3. Ако седалката е регулируема, тя се поставя в най-задното нормално положение за шофиране или пътуване, съгласно инструкциите на производителя на превозното средство, като се взема предвид само надлъжното регулиране на седалката, но не и възможността за преместването ѝ за цели, различни от поставяне в нормално положение за шофиране или пътуване. Когато съществуват други възможности за регулиране на седалката (вертикално, ъглово, наклоняване на облегалката и т.н.), седалката се регулира и спрямо тях до положението, посочено от производителя на превозното средство. При седалки с окачване, седалката се фиксира неподвижно в нормално вертикално положение за шофиране, посочено от производителя.
 4.4. Частите от седящото място, които влизат в контакт с триизмерната Н-машина, се покриват с памучен муселинен плат с подходящи размери и текстура, отговарящ на следните спецификации: гладък памучен плат с плътност 18,9 нишки на cm2 и тегло 0,228 kg/m2, или плетен или нетъкан текстил с равностойни характеристики. Ако изпитването се провежда върху седалка, която не е монтирана в превозно средство, повърхността, на която е поставена седалката, трябва да има еднакви основни характеристики (2) с пода на превозното средство, за което е предназначена седалката.
 4.5. Блокът седалка-облегалка на триизмерната машина се поставя така, че централната равнина на потребителя да съвпада с централната равнина на машината. По искане на производителя триизмерната Н-машина може да бъде преместена към средата по отношение на централната равнина на потребителя, ако триизмерната Н-машина е поставена толкова далече от средната линия на превозното средство, че ръбът на седалката не би позволил нивелиране на машината.
 4.6. Към панела на седалището се прикачват стъпалото и подбедрицата — поотделно или с помощта на Т-образната стойка и подбедрицата. Линията, преминаваща през визуалните маркери на точката „H“, трябва да бъде хоризонтална и перпендикулярна на надлъжната централна равнина на седалката.
 4.7. Положението на стъпалата и краката на триизмерната Н-машина се регулира, както следва:
 4.7.1. Предписано положение на сядане: водач и пътник на външната предна седалка
 4.7.1.1.
 Краката и стъпалата на машината се преместват напред по такъв начин, че краката да заемат естествено положение на пода на превозното средство, ако е необходимо между педалите за управление. Ако е възможно, левият крак трябва да е разположен на приблизително същото разстояние вляво от централната равнина на триизмерната машина, на което десният крак е разположен вдясно от тази равнина. Нивелирът, с чиято помощ се установява напречното положение на триизмерната Н-машина, при необходимост се довежда до хоризонтално положение посредством регулиране на положението на панела на седалището или чрез преместване назад на краката и стъпалата на машината. Линията, преминаваща през визуалните маркери на точката „H“, трябва да остане перпендикулярна на надлъжната централна равнина на седалката.
 4.7.1.2.
 Ако не е възможно левият крак да бъде поставен успоредно на десния крак


text:
и лявото стъпало не може да се поддържа от конструкцията, лявото стъпало следва да се премести, докато застане стабилно. При това трябва да се запази положението на визуалните маркери.
 4.7.2. Предписано положение на сядане: външна задна седалка
 За задните или допълнителните седалки краката се разполагат според указанията на производителя. Ако при това положение стъпалата лежат върху части от пода, които са на различно ниво, това стъпало, което влиза първо в контакт с предната седалка, служи като отправна точка и другото стъпало следва да се регулира така, че нивелирът, показващ напречното положение на седалищната част на устройството, да отчита хоризонтално положение.
 4.7.3. Други предписани положения на сядане:
 Следва се общата процедура, предвидена в точка 4.7.1 по-горе, като единственото изключение е, че стъпалата се поставят в положението, указано от производителя.
 4.8. Поставят се тежестите на бедрата и подбедриците и се нивелира триизмерната Н-машина.
 4.9. Накланя се панелът на гърба напред до отказ и триизмерната Н-машина се изтегля напред от облегалката, като се хваща за Т-образната стойка. След това машината се наглася отново върху седалката посредством един от следните три метода:
 4.9.1. Ако триизмерната Н-машина се плъзга назад, се прилага следната процедура: на триизмерната Н-машина се дава възможност да се плъзга назад дотогава, докато вече не се налага използването на предна ограничителна хоризонтална тежест върху Т-образната стойка, т.е. докато панелът на седалището на машината не влезе в съприкосновение с облегалката. Ако е необходимо, подбедрицата се наглася отново.
 4.9.2. Ако триизмерната Н-машина не се плъзга назад, се прилага следната процедура: триизмерната Н-машина се плъзга назад, като се прилага хоризонтално, насочено назад усилие върху Т-образната стойка, докато панелът на седалището не влезе в съприкосновение с облегалката на седалката (вж. фигура 2 от допълнение 1 към настоящото приложение).
 4.10. Към блока, съставен от гръбната и седалищната плоскости на триизмерната Н-машина, в точката на пресичане на ъгловата скала на бедрото и корпуса на Т-образната стойка се прилага усилие 100 ± 10 N. Направлението на прилаганото натоварване е по линия, преминаваща от споменатата точка на пресичане до точка, разположена малко над корпуса на бедрената част (вж. фигура 2 в допълнение 1 към настоящото приложение). След това панелът на гърба се връща внимателно до облегалката на седалката. През цялата останала част на процедурата трябва да се внимава, за да се предотврати плъзгане на триизмерната Н-машина напред.
 4.11. Монтират се дясната и лявата бедрена тежест, след което шахматно се поставят осемте тежести на торса. Триизмерната Н-машина да се поддържа нивелирана.
 4.12. Панелът на гърба се накланя напред, за да се освободи напрежението върху облегалката. Триизмерната Н-машина се разклаща от едната страна към другата страна през дъга от 10° (5° към всяка страна от вертикалната централна равнина) за три пълни цикъла, за да се освободи всяко натрупано триене между триизмерната Н-машина и седалката.
 По време на разклащането T-образната стойка и триизмерната Н-машина могат да се отклонят от предписаното хоризонтално и вертикално положение. Поради това T-образната стойка следва да бъде задържана посредством прилагане на подходящо странично натоварване по време на разклащанията. Удържането на T-образната стойка и разклащането на триизмерната Н-машина трябва да


text:
се извършват внимателно, за да се избегне прилагане на случайни външни усилия във вертикално или надлъжно направление.
 На този етап не е необходимо стъпалата на триизмерната Н-машина да се удържат или обездвижват. Ако те се разместят, за момента следва да се оставят в това положение.
 Панелът на гърба се връща внимателно до облегалката на седалката и се проверява дали двата нивелира показват хоризонтално положение. Ако по време на разклащането на триизмерната Н-машина стъпалата са се преместили, те трябва да се наместят по следния начин:
 Стъпалата се повдигат от пода един по един на минималната необходима височина, за да се избегне допълнителното им разместване. При това повдигане те трябва да се въртят свободно, като същевременно не се допуска прилагане на надлъжни или странични усилия. Когато всяко стъпало е поставено обратно в своето най-долно положение, петата трябва да е в съприкосновение с предвидената за това конструкция.
 Трябва да се провери дали напречният нивелир показва неутрално положение; при необходимост върху горната част на панела на гърба на триизмерната Н-машина се прилага странично усилие, достатъчно за нивелиране на панела на седалището на машината върху седалката.
 4.13. Задържайки T-образната стойка, с цел да се предотврати плъзгане на тримерната Н-машина напред по възглавницата на седалката, се извършват следните действия:
 а)
 панелът на гърба се връща назад до съприкосновение с облегалката на седалката;
 б)
 последователно се прилага и отстранява хоризонтално усилие, действащо в направление назад и ненадвишаващо 25 N, върху задната ъглова щанга, приблизително на височината на центъра на тежестите на торса, докато ъгловата скала за измерване на наклона на бедрото не покаже, че машината е установена в устойчиво положение след премахване на усилието. Трябва да се внимава и да се направи така, че върху триизмерната Н-машина не се прилагат външни усилия в посока надолу и в странично направление. Ако е необходимо повторно да се регулира нивелировката на триизмерната Н-машина, панелът на гърба се накланя напред, нивелира се отново и се повтаря процедурата от точка 4.12.
 4.14. Правят се всички измервания:
 4.14.1. Координатите на точка „Н“ се измерват по отношение на триизмерната координатна система.
 4.14.2. Действителният ъгъл на наклона на торса се отчита по ъгловата скала за наклона на гърба на триизмерната Н-машина, като лостът е в крайно задно положение.
 4.15. Ако е необходимо повторно инсталиране на триизмерната Н-машина, седалката следва да остане в ненатоварено положение в продължение на минимум 30 минути, преди да се пристъпи към повторното инсталиране. Триизмерната Н-машина не трябва да остава върху седалката по-дълго от времето, необходимо за провеждането на изпитването.
 4.16. Ако седалките в един и същи ред могат да се приемат за сходни (многоместна седалка, еднакви седалки и т.н.), за всеки ред седалки се определят само една точка „H“ и един „действителен ъгъл на наклон на торса“, като тримерната Н-машина, описана в допълнение 1 към настоящото приложение, се поставя на място за сядане, за което се приема, че е представително за целия ред. Това място е:
 4.16.1.
 за предния ред — мястото на водача;
 4.16.2.
 за задния ред или редове — външно място.
 (1) За всяко седящо място, освен предните седалки,


text:
където точката „H“ не може да се определи с помощта на триизмерната апаратура за определяне на точка „H“ или на описаните процедури, точката „R“, посочена от производителя, може да се използва като референтна точка по преценка на компетентния орган.
 (2) Ъгъл на наклон, разлика във височината по отношение на устройството за закрепване на седалката, механични характеристики на повърхността.
 Допълнение 1
 ОПИСАНИЕ НА ТРИИЗМЕРНАТА МАШИНА С ТОЧКА „H“
 (1)
 (Триизмерна Н-машина)
 1. ПАНЕЛИ НА ГЪРБА И НА СЕДАЛИЩЕТО
 Панелите на гърба и на седалището се изработват от армирана пластмаса и метал; те имитират човешки торс и бедра и са свързани шарнирно в точката „H“. Към свързания шарнирно в точката „H“ лост за измерване на действителния ъгъл на наклона на торса е монтирана ъглова скала. Осевата линия на бедрото се определя от регулируема бедрена щанга, която е закрепена към панела на седалището и служи като базова линия за ъгловата скала за измерване на наклона на бедрото.
 2. ЕЛЕМЕНТИ НА ТЯЛОТО И КРАКАТА
 Елементите, моделиращи подбедриците, са свързани с панела на седалището чрез T-образната стойка, която съединява коленете и представлява странично удължение на регулируемата бедрена щанга. За измерване на ъгъла на сгъване на коляното в елементите на подбедриците са поставени ъглови скали. Елементите, моделиращи обувките и стъпалата, са калибрирани с цел измерване на ъгъла на стъпалото. Ориентирането на устройството в пространството се извършва с помощта на два нивелира. В съответните центрове на тежестта са поставени тежести за частите на тялото, така че да се осигурява смачкване на седалката, еквивалентно на натоварването от пътник мъж с тегло 76 kg. Всички подвижни връзки на триизмерната Н-машина следва да се проверят, за да се гарантира свободното им движение с пренебрежимо триене.
 Фигура 1
 Означения на елементите на триизмерната Н-машина
 Фигура 2
 Размери и разпределение на тежестите на елементите на триизмерната Н-машина
 (1) За допълнителна информация за конструкцията на триизмерната Н-машина се обръщайте към „Society of Automobile Engineers“ (SAE), 400 Commonwealth Drive, Warrendale, Pennsylvania 15096, Съединени американски щати.
 Машината отговаря на описаната в стандарта ISO 6549:1980.
 Допълнение 2
 ТРИИЗМЕРНА КООРДИНАТНА СИСТЕМА
 1.
 Триизмерната координатна система е определена от три взаимноперпендикулярни равнини, определени от производителя на превозното средство (вж. фигурата) (1).
 2.
 Положението на превозното средство за измерване се определя посредством разполагането му върху опорна повърхност, така че координатите на реперите да отговарят на стойностите, указани от производителя.
 3.
 Координатите на точката „R“ и точката „H“ се определят спрямо реперите, определени от производителя на превозното средство.
 Фигура
 Триизмерна координатна система
 (1) Координатната система отговаря на стандарта ISO 4130:1978.
 Допълнение 3
 КОНТРОЛНИ ДАННИ ОТНОСНО МЕСТАТА ЗА СЯДАНЕ
 1. КОДИРАНЕ НА КОНТРОЛНИТЕ ДАННИ
 Контролните данни се дават последователно за всяко място за сядане. Местата за сядане се обозначават с двуразряден код. Първият символ е арабска цифра и обозначава реда седалки, като броенето в превозното средство се извършва отпред назад. Вторият знак е главна буква, която обозначава мястото за сядане в реда, като посоките са ориентирани при посока на движение на превозното средство напред; използват се следните букви:
 L
 =
 ляво
 C
 =
 централно
 R
 =
 дясно
 2. ОПИСАНИЕ НА ПОЛОЖЕНИЕТО


text:
ЗА ИЗМЕРВАНЕ НА ПРЕВОЗНОТО СРЕДСТВО
 2.1. Координати на реперите
 X ...
 Y ...
 Z ...
 3. СПИСЪК НА КОНТРОЛНИТЕ ДАННИ
 3.1. Място за сядане: ...
 3.1.1. Координати на точката „R“
 X ...
 Y ...
 Z ...
 3.1.2. Проектен ъгъл на торса: ...
 3.1.3. Спецификации за регулиране на седалката (1)
 хоризонтално: ...
 вертикално: ...
 ъглово: ...
 ъгъл на торса: ...
 Бележка: Контролните данни за останалите места за сядане се посочват в точки 3.2, 3.3 и т.н.
 (1) Ненужното се зачерква.
 ПРИЛОЖЕНИЕ 16
 МИНИМАЛНИ ИЗИСКВАНИЯ ЗА ОБЕЗОПАСИТЕЛНИ КОЛАНИ И ПРИБИРАЩИ УСТРОЙСТВА
 Категория на превозното средство
 Гледащи напред места за сядане
 Гледащи назад
 места за сядане
 Външни места за сядане
 Средни места за сядане
 Предни
 Други освен предни
 Предни
 Други освен предни
 M1
 Ar4m
 Ar4m
 Ar4m
 Ar4m
 B, Br3, Br4m
 M2 ≤ 3,5 t
 Ar4m, Ar4Nm
 Ar4m, Ar4Nm
 Ar4m, Ar4Nm
 Ar4m, Ar4Nm
 Br3, Br4m, Br4Nm
 M2 > 3,5 t
 M3
 Br3, Br4m, Br4Nm, илиAr4m или Ar4Nm •
 Br3, Br4m, Br4Nm, или Ar4m или Ar4Nm •
 Br3, Br4m, Br4Nm или Ar4m или Ar4Nm •
 Br3, Br4m, Br4Nm или Ar4m или Ar4Nm •
 Br3, Br4m, Br4Nm
 Вж. точка 8.1.7 за условия, при които се допуска надбедрен колан
 Вж. точка 8.1.7 за условия, при които се допуска надбедрен колан
 Вж. точка 8.1.7 за условия, при които се допуска надбедрен колан
 Вж. точка 8.1.7 за условия, при които се допуска надбедрен колан
 N1
 Ar4m, Ar4Nm
 Ar4m, Ar4Nm, Br4m, Br4Nm Ø
 B, Br3, Br4m, Br4Nm или A, Ar4m, Ar4Nm (*) (1)
 B, Br3, Br4m, Br4Nm
 B, Br3, Br4m, Br4Nm
 Точка 8.1.2.1 допуска надбедрен колан, ако седалката е от вътрешната страна на проход
 Точка 8.1.6 допуска надбедрен колан, ако предното стъкло не е в базовата зона.
 N2
 N3
 Br3, Br4m, Br4Nm или Ar4m, Ar4Nm (*)
 B, Br3, Br4m, Br4Nm
 B, Br3, Br4m, Br4Nm, или A, Ar4m, Ar4Nm (*)
 B, Br3, Br4m, Br4Nm
 B, Br3, Br4m, Br4Nm
 Точка 8.1.6 допуска надбедрен колан, ако предното стъкло е извън базовата зона, и е предназначен за седалката на водача.
 Точка 8.1.6 допуска надбедрен колан, ако предното стъкло не е в базовата зона.
 A:
 колан с три точки (надбедрен и диагонален) колан
 3:
 прибиращо устройство с автоматична блокировка
 (*)
 Препраща към точка 8.1.6 от настоящото правило ()
 B:
 колан с две точки (надбедрен колан)
 4:
 аварийно прибиращо устройство с блокировка
 Ø:
 Препраща към точка 8.1.2.1 от настоящото правило
 r:
 прибиращо устройство
 N:
 по-висок праг на реагиране
 •:
 препраща към точка 8.1.7 от настоящото правило ()
 m:
 аварийно прибиращо устройство с блокировка с приемане на повече от един сигнал
 (вж. Правило No 16, точки 2.14.3 и 2.14.5)
 Бележка:
 Във всички случаи могат да се поставят колани от тип S вместо A или B типове колан, при условие че се използват устройства за закрепване, съответстващи на изискванията на Правило No 14.
 Когато колан с цялостно обхващане е одобрен като колан от тип S съгласно настоящото правило, производителят или заявителят може да предвиди използването на надбедрена лента, диагонални ленти, както и едно или повече прибиращи устройства, една или две допълнителни ленти за чатала, вкл. съответните приспособления за


text:
присъединяване към техните устройства за закрепване. Не се изисква тези допълнителни устройства за закрепване да отговарят на изискванията на Правило No 14 (Поправки към допълнение 14 към серия от изменения 04, прилагат се „ab initio.“).
 (1) Поправки към Притурка 12 към серия от изменения 04, прилагат се „ab initio“.
 (2) Поправки към редакция 4, прилагат се „ab initio“.
 Бележка:
 Във всички случаи могат да се поставят колани от тип S вместо A или B типове колан, при условие че се използват устройства за закрепване, съответстващи на изискванията на Правило No 14.
 Когато колан с цялостно обхващане е одобрен като колан от тип S съгласно настоящото правило, производителят или заявителят може да предвиди използването на надбедрена лента, диагонални ленти, както и едно или повече прибиращи устройства, една или две допълнителни ленти за чатала, вкл. съответните приспособления за присъединяване към техните устройства за закрепване. Не се изисква тези допълнителни устройства за закрепване да отговарят на изискванията на Правило No 14 (Поправки към допълнение 14 към серия от изменения 04, прилагат се „ab initio.“).
 ПРИЛОЖЕНИЕ 17
 ИЗИСКВАНИЯ ОТНОСНО МОНТИРАНЕТО НА ОБЕЗОПАСИТЕЛНИ КОЛАНИ И СИСТЕМИ ЗА ОБЕЗОПАСЯВАНЕ ЗА ВЪЗРАСТНИ ПЪТНИЦИ В МОТОРНИ ПРЕВОЗНИ СРЕДСТВА НА СЕДАЛКИ, ГЛЕДАЩИ НАПРЕД, И ЗА МОНТИРАНЕ НА СИСТЕМИ ЗА ОБЕЗОПАСЯВАНЕ ЗА ДЕЦА ISOFIX
 1. СЪВМЕСТИМОСТ СЪС СИСТЕМИ ЗА ОБЕЗОПАСЯВАНЕ ЗА ДЕЦА
 1.1.
 Производителят на превозното средство трябва да включи в инструкцията за експлоатация на превозното средство препоръка относно пригодността на всяко място за сядане на пътници за транспортиране на деца до 12-годишна възраст (или с височина до 1,5 m) или за монтиране на системи за обезопасяване за деца. Тази информация се дава на националния език или поне на един от националните езици в държавата, в която превозното средство се предлага за продажба.
 За всяко гледащо напред място за сядане на пътници и всяка позиция ISOFIX производителят трябва:
 а)
 да посочи, че мястото за сядане е подходящо за монтиране на системи за обезопасяване за деца от „универсална“ категория (вж. точка 1.2 по-долу);
 б)
 да посочи дали позицията ISOFIX е пригодна за монтиране на системи за обезопасяване за деца ISOFIX от „универсална“ категория (вж. точка 1.2 по-долу);
 в)
 да предостави списък на системи за обезопасяване за деца от категориите „полууниверсална“, „ограничена“ или „специфично превозно средство“, подходящи за мястото за сядане в даденото превозното средство, като укаже групата (групите) по телесна маса, за която(ито) са предназначени системите за обезопасяване;
 г)
 да предостави списък на системи за обезопасяване за деца ISOFIX от категориите „полууниверсална“, „ограничена“ или „специфично превозно средство“, подходящи за тази позиция ISOFIX в даденото превозното средство, като укаже групата по телесна маса и класа по размер ISOFIX, за които са предназначени системите за обезопасяване за деца ISOFIX;
 д)
 да предостави вградена система за обезопасяване за деца, като укаже групата (групите) по телесна маса, за която(ито) е предназначена системата за обезопасяване, и съответната конфигурация (конфигурации);
 е)
 да предостави всяка комбинация от предвиденото в букви а), б), в), г) и д);
 ж)
 да укаже групата (групите) по телесна маса за деца, които не трябва да се транспортират на това място за сядане.
 Ако


text:
дадено място за сядане е пригодно само за ползване с гледащи напред системи за обезопасяване за деца, това следва да е посочено.
 Примерни таблици в подходящ формат, съдържащи горната информация, са дадени в допълнение 3 към настоящото приложение.
 1.2.
 Система за обезопасяване за деца или система за обезопасяване за деца ISOFIX от универсална категория е система за обезопасяване за деца, одобрена съгласно „универсална“ категория от допълнение 5 към серия от изменения 03 на Правило No 44. Места за сядане или позиции ISOFIX, които са посочени от производителя на превозното средство като пригодни за монтиране на системи за обезопасяване за деца или системи за обезопасяване за деца ISOFIX, следва да отговарят на разпоредбите на допълнения 1 или 2 към настоящото приложение. Когато е приложимо, всяко ограничение върху едновременното използване на съседни места за монтиране на системи за обезопасяване ISOFIX и/или между позиции ISOFIX и места за сядане на възрастни пътници, следва да се посочи в таблица 2 от допълнение 3 към настоящото приложение.
 Допълнение 1
 РАЗПОРЕДБИ ОТНОСНО МОНТИРАНЕТО НА СИСТЕМИ ЗА ОБЕЗОПАСЯВАНЕ ЗА ДЕЦА ОТ „УНИВЕРСАЛНА“ КАТЕГОРИЯ, МОНТИРАНИ КЪМ ОБОРУДВАНЕТО ЗА ОБЕЗОПАСИТЕЛНИТЕ КОЛАНИ В ПРЕВОЗНОТО СРЕДСТВО
 1. ОБЩИ ПОЛОЖЕНИЯ
 1.1.
 Процедурата за изпитване и изискванията от настоящото допълнение се използват за определяне пригодността на местата за сядане за монтиране на системи за обезопасяване за деца от „универсална“ категория.
 1.2.
 Изпитванията могат да се проведат на превозно средство или на представителна част от него.
 2. ПРОЦЕДУРА ЗА ИЗПИТВАНЕ
 2.1.
 Седалката се регулира в нейното крайно задно и най-ниско положение.
 2.2.
 Ъгълът на облегалката на седалката се регулира на посоченото от производителя положение. При липса на указания от производителя се използва ъгъл 25° от вертикалата или най-близкото фиксирано положение на облегалката на седалката.
 2.3.
 Раменните устройства за закрепване се поставят в най-долно положение.
 2.4.
 На облегалката и на самата седалка се поставя памучен плат.
 2.5.
 Поставя се изпитвателното устройство (както е показано на фигура 1 от настоящото приложение) на седалката на превозното средство.
 2.6.
 Ако мястото за сядане е предназначено за поставяне на гледаща напред или гледаща назад универсална система за обезопасяване, се прилага процедурата по точки 2.6.1, 2.7, 2.8, 2.9 и 2.10. Ако мястото за сядане е предназначено за поставяне само на гледаща напред универсална система за обезопасяване, се прилага процедурата по точки 2.6.2, 2.7, 2.8, 2.9 и 2.10.
 2.6.1.
 Лентата на обезопасителния колан се разполага около изпитвателното устройство в правилно положение, както е показано на фигури 2 и 3, след което се затваря ключалката.
 2.6.2.
 Лентата на обезопасителния колан се разполага в правилно положение около долната част на изпитвателното устройство с радиус 150 mm, както е показано на фигура 3, след което се затваря ключалката.
 2.7.
 Изпитвателното устройство се разполага така, че неговата осева линия да съвпада с видимата средна линия на мястото за сядане ± 25 mm, като осевата линия на изпитвателното устройство е успоредна на осевата линия на превозното средство.
 2.8.
 Отстранява се цялата хлабина на лентата. Използва се достатъчна сила, за да се отстрани хлабината, без да се прави опит да се опъва лентата.
 2.9.
 В центъра на


text:
предната повърхност на изпитвателното устройство се прилага еднократно сила от 100 ± 10 N успоредно на долната повърхност и насочена назад, след което се прекратява действието ѝ.
 2.10.
 Върху центъра на горната повърхност на изпитвателното устройство се прилага еднократно сила от 100 ± 10 N вертикално надолу, след което се прекратява действието ѝ.
 3. ИЗИСКВАНИЯ
 3.1.
 Основата на изпитвателното устройство трябва да е в контакт както с предните, така и със задните части на повърхността за сядане на седалката. Ако не се получава такъв контакт поради наличие на улей за преминаване на лентата в повърхността на изпитвателното приспособление, този улей може да се запълни до изравняване с долната повърхност на изпитвателното устройство.
 3.2.
 Надбедрената част на колана трябва да допира изпитвателното устройство от двете страни, отзад на траекторията на надбедрения колан (вж. фигура 3).
 3.3.
 Ако горните изисквания не се изпълнят с регулировките, указани в точки 2.1, 2.2 и 2.3, седалката, облегалката на седалката и устройствата за закрепване на обезопасителния колан могат да бъдат регулирани към алтернативна позиция, предвидена от производителя при нормална употреба, при която се повтаря посочената процедура за монтиране и се проверява отново съответствието с техническите изисквания. Тази алтернативна позиция се посочва в информацията в таблица 1, дадена в допълнение 3 към настоящото приложение.
 Фигура 1
 Изисквания за изпитвателното устройство
 Фигура 2
 Монтиране на изпитвателното устройство върху седалка в превозното средство (вж. точка 2.6.1)
 Фигура 3
 Проверка за съответствие (вж. точки 2.6.1 и 3.2)
 Допълнение 2
 РАЗПОРЕДБИ ОТНОСНО МОНТИРАНЕТО НА ГЛЕДАЩИ НАПРЕД И ГЛЕДАЩИ НАЗАД СИСТЕМИ ЗА ОБЕЗОПАСЯВАНЕ ЗА ДЕЦА ISOFIX ОТ УНИВЕРСАЛНА И ПОЛУУНИВЕРСАЛНА КАТЕГОРИЯ, МОНТИРАНИ НА ПОЗИЦИИ ISOFIX
 1. ОБЩИ ПОЛОЖЕНИЯ
 1.1.
 Процедурата за изпитване и изискванията, предвидени в настоящото допълнение, се използват за определяне на пригодността на позиции ISOFIX за монтиране на системи за обезопасяване за деца ISOFIX от универсална и полууниверсална категория.
 1.2.
 Изпитванията могат да се проведат на превозно средство или на представителна част от него.
 2. ПРОЦЕДУРА ЗА ИЗПИТВАНЕ
 За всяка позиция ISOFIX в превозното средство, съгласно данните, дадени от производителя в таблица 2 от допълнение 3, следва да се провери възможността за монтиране на съответното устройство (устройства) за обезопасяване за дете:
 2.1.
 При проверката за монтиране на устройство за обезопасяване за дете върху седалка, седалката може да се регулира по дължина в нейното крайно задно и най-ниско положение.
 2.2.
 Ъгълът на облегалката на седалката се регулира на посоченото от производителя положение, а облегалката за глава се регулира на нейното най-ниско и най-задно положение. При липса на указания от производителя се използва ъгъл 25° от вертикалата или най-близкото фиксирано положение на облегалката на седалката.
 При проверката за монтиране на устройство за обезопасяване за дете върху задна седалка, седалката в превозното средство, разположена пред тази задна седалка, може да се регулира по дължина напред, но не по-далече от средното положение между нейната най-задна и най-предна позиция. Ъгълът на облегалката може също да се регулира, но не в по-изправено положение, от съответстващото на ъгъл на торса 15°.
 2.3.
 На облегалката и на самата седалка се поставя памучен плат.
 2.4.
 Устройството за обезопасяване за


text:
деца се поставя върху позицията ISOFIX.
 2.5.
 Върху средната точка между устройствата за закрепване ISOFIX се прилага еднократно сила от 100 N ± 10 N към системата за закрепване ISOFIX, насочена успоредно на долната повърхност, след което се прекратява действието ѝ.
 2.6.
 Закрепя се устройството за обезопасяване за деца към системата за закрепване ISOFIX.
 2.7.
 Върху центъра на горната повърхност на изпитвателното устройство се прилага еднократно сила от 100 N ± 10 N вертикално надолу, след което се прекратява действието ѝ.
 3. ИЗИСКВАНИЯ
 Следните условия за изпитване се прилагат само към устройство или устройства за обезопасяване за деца, които са монтирани върху позиция ISOFIX. Не се изисква устройството или устройствата да могат да се поставят или изваждат от позицията ISOFIX при тези условия.
 3.1.
 Трябва да е възможно да се постави устройството или устройствата за обезопасяване за деца без да е необходимо да се влиза в съприкосновение с вътрешността на превозното средство. Основата на устройството за обезопасяване за деца трябва да е наклонена под ъгъл от 15° ± 10° над хоризонталната равнина, преминаваща през системата за закрепване ISOFIX.
 3.2.
 Горно разположеното лентово устройство за закрепване ISOFIX, ако е предвидено такова, трябва да остава достъпно.
 3.3.
 Ако горните изисквания не се изпълнят с регулировките, указани в точка 2 по-горе, седалките, облегалките на седалка, облегалките за глава могат да бъдат регулирани към алтернативни позиции, предвидени от производителя за нормална употреба, при които се повтаря посочената процедура за монтиране и се проверява отново съответствието с техническите изисквания. Тези алтернативни позиции се посочват в таблица 2 в допълнение 3 към настоящото приложение.
 3.4.
 Ако горните изисквания не могат да се изпълнят при наличието на части от вътрешното оборудване на превозното средство, които подлежат на демонтиране, тези части могат да се отстранят, след което изискванията по точка 3. трябва да се проверят отново и да бъдат изпълнени. В такъв случай съответната информация се включва в таблица 2 от допълнение 3 към настоящото приложение.
 4. КАТЕГОРИИ ПО РАЗМЕР И УСТРОЙСТВА НА СИСТЕМИ ЗА ОБЕЗОПАСЯВАНЕ ЗА ДЕЦА ISOFIX
 A
 —
 ISO/F3: Система за обезопасяване за прохождащо дете, гледаща напред, цял ръст
 B
 —
 ISO/F2: Система за обезопасяване за прохождащо дете, гледаща напред, намален ръст
 B1
 —
 ISO/F2X: Система за обезопасяване за прохождащо дете, гледаща напред, намален ръст
 C
 —
 ISO/R3: Пълноразмерна система за обезопасяване за прохождащо дете, гледаща назад
 D
 —
 ISO/R2: Система за обезопасяване за прохождащо дете, гледаща назад, намален размер
 E
 —
 ISO/R1: Система за обезопасяване за бебе, гледаща назад
 F
 —
 ISO/L1: Гледаща наляво система за обезопасяване (преносимо бебешко креватче)
 G
 —
 ISO/L2: Гледаща надясно система за обезопасяване (преносимо бебешко креватче)
 Показаните по-долу устройства се изработват с маса между 5 и 15 kg, като трябва да са изпълнени функционалните изисквания за износоустойчивост и коравина.
 Група по телесна маса
 ISOFIX група по размер
 Устройство (за обезопасяване за дете)
 0 — 10 kg
 F
 ISO/L1
 G
 ISO/L2
 E
 ISO/R1
 0+ — 13 kg
 C
 ISO/R3
 D
 ISO/R2
 E
 ISO/R1
 I — 9—18 kg
 A
 ISO/F3
 B
 ISO/
 B1
 ISO/ F2X
 C
 ISO/R3
 D
 ISO/R2
 4.1. Максимални


text:
размери за система за обезопасяване за прохождащо дете, гледаща напред, цял ръст
 Фигура 1
 ISO/F3 максимални размери за система за обезопасяване за прохождащо дете, гледаща напред, цял ръст (височина 720 mm) ISOFIX група по размер A
 4.2. Максимални размери за система за обезопасяване за прохождащо дете, гледаща напред, с намален ръст
 Фигура 2
 ISO/F2 максимални размери за система за обезопасяване за прохождащо дете, гледаща напред, намален ръст (височина 650 mm) ISOFIX група по размер В
 4.3. Максимални размери за система за обезопасяване за прохождащо дете, гледаща напред, с намалена височина, с втори вид форма на задната повърхност
 Фиг. 3
 ISO/F2X максимални размери за система за обезопасяване за прохождащо дете, гледаща напред, с намален ръст, с втори вид форма на задната повърхност (височина 650 mm) — ISOFIX група по размер B1
 4.4. Максимални размери за система за обезопасяване за прохождащо дете, гледаща назад, цял ръст
 Фигура 4
 ISO/R3 максимални размери за система за обезопасяване за прохождащо дете, гледаща назад, цял ръст, ISOFIX група по размер C
 4.5. Максимални размери за система за обезопасяване за прохождащо дете, гледаща назад, с намален размер
 Фигура 5
 ISO/R2 максимални размери за система за обезопасяване за прохождащо дете, гледаща назад, намален ръст, ISOFIX група по размер D
 4.6. Максимални размери за система за обезопасяване за бебе, гледаща назад
 Фигура 6
 ISO/R1 максимални размери за система за обезопасяване за бебе, гледаща назад, група по размер E
 4.7. Максимални размери за гледащи настрани системи за обезопасяване за дете
 Фигура 7
 Максимални размери за гледаща настрани система за обезопасяване — ISO/L1- ISOFIX група по размер F, или симетрично противоположна — ISO/L2 – ISOFIX група по размер G
 Допълнение 3
 Таблица 1
 Таблица на информацията в инструкцията за експлоатация на превозното средство относно пригодността на системи за обезопасяване за деца за монтиране на различни места за сядане
 Група по телесна маса
 Място за сядане (или друго място)
 Пътник отпред
 Отзад външно
 Отзад средно
 По средата външно
 По средата средно
 Група 0 до 10 kg
 Група 0+ до 13 kg
 Група I от 9 до 18 kg
 Група II от 15 до 25 kg
 Група III от 22 до 36 kg
 Легенда — букви, които се въвеждат в горната таблица:
 U
 =
 Подходящо за „универсална“ категория системи за обезопасяване, одобрени за използване в тази група за телесна маса.
 UF
 =
 Подходящо за гледащи напред „универсална“ категория системи за обезопасяване, одобрени за използване в тази група за телесна маса.
 L
 =
 Подходящо за специалните системи за обезопасяване за дете, посочени в приложен списък; тези системи за обезопасяване могат да бъдат за „специфично превозно средство“„ограничена“ или „полууниверсална“ категория.
 B
 =
 Вградена система за обезопасяване, одобрена за тази група за телесна маса.
 X
 =
 Място за сядане, неподходящо за деца от тази група за телесна маса.
 Таблица 2
 Таблица на информацията в инструкцията за експлоатация на превозното средство относно пригодността на системи за обезопасяване за деца ISOFIX за монтиране на различни места за сядане
 Група по телесна маса
 Размер
 Изпитвателно устройство
 Позиции ISOFIX в превозното средство
 Пътник отпред
 Отзад външно
 Отзад средно
 По средата


text:
външно
 По средата средно
 Други места
 Преносимо бебешко креватче
 F
 ISO/L1
 G
 ISO/L2
 (1)
 0 — 10 kg
 E
 ISO/R1
 (1)
 група 0+ —13 kg
 E
 ISO/R1
 D
 ISO/R2
 C
 ISO/R3
 (1)
 I — 9–18 kg
 D
 ISO/R2
 C
 ISO/R3
 B
 ISO/F2
 B1
 ISO/F2X
 A
 ISO/F3
 (1)
 II — 15–25 kg
 (1)
 III — 22–36 kg
 (1)
 Легенда — букви, които се въвеждат в горната таблица
 IUF
 =
 подходяща за гледащи напред системи за обезопасяване за деца ISOFIX от универсална категория, одобрени за използване в съответната група за телесна маса
 IL
 =
 подходяща за конкретни системи за обезопасяване за деца ISOFIX, изброени в приложения списък. Тези системи за обезопасяване за деца ISOFIX са от категориите „специфично превозно средство“, „ограничена“ или „полууниверсална“
 X
 =
 позиция ISOFIX, която не е подходяща за монтиране на системи за обезопасяване за деца ISOFIX за съответната група за телесна маса или съответната група за размера.
 (1) За системи за обезопасяване за деца, които не са обозначени с маркировка за размер ISO/XX (A — G) за съответната група за телесна маса, производителят на превозното средство обозначава специално предназначените за превозното средство системи за обезопасяване за деца ISOFIX, препоръчани за монтиране на всяка позиция.
 Допълнение 4
 Монтиране на 10-годишен манекен
 а)
 Седалката се регулира в нейното крайно задно положение;
 б)
 височината на седалката се регулира в съответствие със спецификациите на производителя; при липса на указания седалката се регулира в най-долното ѝ положение;
 в)
 ъгълът на облегалката на седалката се регулира в посоченото от производителя положение; при липса на указания се използва ъгъл 25° спрямо вертикалата или най-близкото фиксирано положение на облегалката на седалката;
 г)
 раменните устройства за закрепване се поставят в най-долно положение;
 д)
 манекенът се поставя на седалката, така че тазът да е в контакт с облегалката на седалката;
 е)
 надлъжната равнина, минаваща през осевата линия на манекена, трябва да минава през предполагаемата осева линия на мястото за сядане.
 ПРИЛОЖЕНИЕ 18
 ИЗПИТВАНИЯ НА СИГНАЛИЗАТОРА ЗА НЕПОСТАВЕН ОБЕЗОПАСИТЕЛЕН КОЛАН
 1. Предупреждението от първо ниво трябва да бъде изпитвано съгласно следните условия:
 а)
 обезопасителният колан не е заключен;
 б)
 двигателят е спрян или работи на празен ход, като превозното средство не е в движение напред или назад;
 в)
 предавателната кутия е в неутрално положение;
 г)
 ключът на запалването е в положение „контакт“.
 2. Предупреждението от второ ниво трябва да бъде изпитвано съгласно следните условия:
 а)
 обезопасителният колан не е заключен;
 б)
 по избор на производителя превозното средство, което се използва в изпитването, се управлява в съответствие с условие или комбинация от условията, предписани в точки 2.1—2.3.
 2.1. Превозното средство, което се използва в изпитването, се ускорява от спряло положение до 25 –0/+10 km/h, след което продължава да се движи със същата скорост.
 2.2. От спряло положение превозното средство, което се използва в изпитването, се управлява напред поне 500 m.
 2.3. Превозното средство се изпитва, когато то е в нормална експлоатация за поне 60 секунди.
 3. В случай на система, при която предупреждението от първо ниво спира след известен период от време, предупреждението от второ ниво трябва да бъде изпитвано


text:
 9.8.2007
 BG
 Официален вестник на Европейския съюз
 L 209/17
 РЕШЕНИЕ НА СЪВМЕСТНИЯ КОМИТЕТ НА ЕИП
 No 10/2007
 от 27 април 2007 година
 за изменение на приложение II „Технически регламенти, стандарти, изпитвания и сертифициране“ към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „споразумението“, и по-специално член 98 от него,
 като има предвид, че:
 (1)
 Приложение II към споразумението бе изменено с Решение No 147/2006 на Съвместния комитет на ЕИП от 8 декември 2006 г. (1).
 (2)
 Регламент (ЕО) No 956/2006 на Комисията от 28 юни 2006 г. за изменение на Регламент (ЕИО) No 94/92 по отношение списъка на третите страни, от които трябва да произхождат определени земеделски продукти, получени чрез биологично производство, за да бъдат търгувани в рамките на Общността, (2) следва да бъде включен в споразумението,
 РЕШИ:
 Член 1
 В точка 54, буква б) (Регламент (ЕИО) No 2092/91 на Съвета) от глава XII от приложение II към споразумението се добавя следното тире:
 „—
 32006 R 0956: Регламент (ЕО) No 956/2006 на Комисията от 28 юни 2006 г. (ОВ L 175, 29.6.2006 г., стр. 41).“
 Член 2
 Текстовете на Регламент (ЕО) No 956/2006 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 28 април 2007 г., при условие че всички нотификации, предвидени в член 103, параграф 1 от споразумението, са внесени в Съвместния комитет на ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 27 април 2007 година.
 За Съвместния комитет на ЕИП
 Председател
 Alan SEATTER
 (1) ОВ L 89, 29.3.2007 г., стр. 17.
 (2) ОВ L 175, 29.6.2006 г., стр. 41.
 (3) Без отбелязани конституционни изисквания.


text:
 21.2.2008
 BG
 Официален вестник на Европейския съюз
 L 47/16
 РЕШЕНИЕ НА СЪВМЕСТНИЯ КОМИТЕТ НА ЕИП
 No 102/2007
 от 28 септември 2007 година
 за изменение на приложение II (Технически наредби, стандарти, изпитвания и сертифициране) и приложение IV (Енергетика) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-долу „Споразумението“, и по-специално член 98 от него,
 като има предвид, че:
 (1)
 Приложение II към Споразумението бе изменено с Решение No 43/2005 на Съвместния комитет на ЕИП от 11 март 2005 г. (1)
 (2)
 Приложение IV към Споразумението бе изменено с Решение No 49/2007 на Съвместния комитет на ЕИП от 8 юни 2007 г. (2)
 (3)
 Директива 2005/32/ЕО на Европейския парламент и на Съвета от 6 юли 2005 г. за създаване на рамка за определяне на изискванията за екодизайн към енергоемките продукти и за изменение на Директива 92/42/ЕИО на Съвета и Директиви 96/57/ЕО и 2000/55/ЕО на Европейския парламент и на Съвета (3) следва да бъде включена в Споразумението,
 РЕШИ:
 Член 1
 Приложение II към Споразумението се изменя, както следва:
 1.
 В точка 5 (Директива 96/57/ЕО на Европейския парламент и на Съвета) от глава IV се поставя запетая и се добавя следното:
 „изменено със:
 —
 32005 L 0032: Директива 2005/32/ЕО на Европейския парламент и на Съвета от 6 юли 2005 г. (ОВ L 191, 22.7.2005 г., стр. 29).“
 2.
 След точка 5 (Директива 96/57/ЕО на Европейския парламент и на Съвета) от глава IV се добавя следната точка:
 „6.
 32005 L 0032: Директива 2005/32/ЕО на Европейския парламент и на Съвета от 6 юли 2005 г. за създаване на рамка за определяне на изискванията за екодизайн към енергоемките продукти и за изменение на Директива 92/42/ЕИО на Съвета и директиви 96/57/ЕО и 2000/55/ЕО на Европейския парламент и на Съвета (ОВ L 191, 22.7.2005 г., стр. 29).
 За целите на настоящото споразумение разпоредбите на директивата се изменят по следния начин:
 Съответните държави от ЕАСТ се приканват да изпратят наблюдатели на заседанието на комитета, създаден съгласно член 19. Представителите на държавите от ЕАСТ участват изцяло в работата на комитета, но без право на гласуване.“
 3.
 В точка 3 (Директива 92/42/ЕИО на Съвета) от глава V се добавя следното тире:
 „—
 32005 L 0032: Директива 2005/32/ЕО на Европейския парламент и на Съвета от 6 юли 2005 г. (ОВ L 191, 22.7.2005 г., стр. 29).“
 Член 2
 Приложение IV към Споразумението се изменя, както следва:
 1.
 В точка 15 (Директива 2000/55/ЕО на Европейския парламент и на Съвета) се поставя запетая и се добавя следното:
 „изменено със:
 —
 32005 L 0032: Директива 2005/32/ЕО на Европейския парламент и на Съвета от 6 юли 2005 г. (ОВ L 191, 22.7.2005 г., стр. 29).“
 2.
 След точка 25 (Директива 2005/89/ЕО на Европейския парламент и на Съвета) се добавя следната точка:
 „26.
 32005 L 0032: Директива 2005/32/ЕО на Европейския парламент и на Съвета от 6 юли 2005 г. за създаване на рамка за определяне на изискванията за екодизайн към енергоемките продукти и за изменение на Директива


text:
92/42/ЕИО на Съвета и директиви 96/57/ЕО и 2000/55/ЕО на Европейския парламент и на Съвета (ОВ L 191, 22.7.2005 г., стр. 29).
 За целите на настоящото споразумение разпоредбите на директивата се изменят по следния начин:
 Съответните държави от ЕАСТ се приканват да изпратят наблюдатели на заседанието на комитета, създаден съгласно член 19. Представителите на държавите от ЕАСТ участват изцяло в работата на комитета, но без право на гласуване.“
 Член 3
 Текстовете на Директива 2005/32/EО на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 4
 Настоящото решение влиза в сила на 29 септември 2007 г., при условие че всички нотификации предвидени в член 103, параграф 1 от Споразумението, са внесени в Съвместния комитет на ЕИП (4).
 Член 5
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 28 септември 2007 година.
 За Съвместния комитет на ЕИП
 Председател
 Stefán Haukur JÓHANNESSON
 (1) ОВ L 198, 28.7.2005 г., стр. 45.
 (2) ОВ L 266, 11.10.2007 г., стр. 7.
 (3) OB L 191, 22.7.2005 г., стр. 29.
 (4) Без отбелязани конституционни изисквания.


text:
 30.1.2020
 BG
 Официален вестник на Европейския съюз
 L 26/69
 РЕШЕНИЕ НА СЪВМЕСТНИЯ КОМИТЕТ НА ЕИП
 No 71/2018
 от 23 март 2018 година
 за изменение на приложение ХХ (Околна среда) към Споразумението за ЕИП [2020/88]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Решение за изпълнение (ЕС) 2017/785 на Комисията от 5 май 2017 г. за одобряване на ефективни 12-волтови двигател-генератори за използване в двигатели с вътрешно горене за конвенционални пътнически леки автомобили, като иновативна технология за намаляване на емисиите на CO2 от пътническите леки автомобили съгласно Регламент (ЕО) No 443/2009 на Европейския парламент и на Съвета (1) следва да бъде включено в Споразумението за ЕИП.
 (2)
 Регламент за изпълнение (ЕС) 2017/1152 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура по отношение на леки търговски превозни средства и за изменение на Регламент за изпълнение (ЕС) No 293/2012 (2) следва да бъде включен в Споразумението за ЕИП.
 (3)
 Регламент за изпълнение (ЕС) 2017/1153 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура, и за изменение на Регламент (ЕС) No 1014/2010 (3) следва да бъде включен в Споразумението за ЕИП.
 (4)
 Следователно приложение XX към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 Глава III на приложение XX към Споразумението за ЕИП се изменя, както следва:
 1.
 След точка 21адц (Решение за изпълнение (ЕС) 2016/1926 на Комисията) се вмъква следната точка:
 „21адч.
 32017 R 0785: Решение за изпълнение (ЕС) 2017/785 на Комисията от 5 май 2017 г. за одобряване на ефективни 12-волтови двигател-генератори за използване в двигатели с вътрешно горене за конвенционални пътнически леки автомобили, като иновативна технология за намаляване на емисиите на CO2 от пътническите леки автомобили съгласно Регламент (ЕО) No 443/2009 на Европейския парламент и на Съвета (ОВ L 118, 6.5.2017 г., стр. 20).
 21адш.
 32017 R 1152: Регламент за изпълнение (ЕС) 2017/1152 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура по отношение на леки търговски превозни средства и за изменение на Регламент за изпълнение (ЕС) No 293/2012 (ОВ L 175, 7.7.2017 г., стр. 644).
 21адщ.
 32017 R 1153: Регламент за изпълнение (ЕС) 2017/1153 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура, и за изменение на Регламент (ЕС) No 1014/2010 (ОВ L 175, 7.7.2017 г., стр. 679).“
 2.
 В точка 21аша (Регламент за изпълнение (ЕС) No 293/2012 на Комисията) се добавя следното тире:
 „—
 32017 R 1152: Регламент за изпълнение (ЕС) 2017/1152 на Комисията от 2 юни 2017 г. (ОВ L 175, 7.7.2017 г., стр. 644).“
 3.
 В точка 21адв (Регламент (ЕС) No 1014/2010 на Комисията) се добавя следното тире:


text:
„—
 32017 R 1153: Регламент за изпълнение (ЕС) 2017/1153 на Комисията от 2 юни 2017 г. (ОВ L 175, 7.7.2017 г., стр. 679).“
 Член 2
 Текстовете на Решение за изпълнение (ЕС) 2017/785 и регламенти за изпълнение (ЕС) 2017/1152 и (ЕС) 2017/1153 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 24 март 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1), или на датата, на която влизат в сила решения на Съвместния комитет на ЕИП 109/2017 (4) и 111/2017 (5) от 16 юни 2017 г., ако тази дата е по-късна.
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 23 март 2018 година.
 За Съвместния комитет на ЕИП
 Председател
 Claude MAERTEN
 (1) OB L 118, 6.5.2017 г., стр. 20.
 (2) OB L 175, 7.7.2017 г., стр. 644.
 (3) OB L 175, 7.7.2017 г., стр. 679.
 (*1) Без отбелязани конституционни изисквания.
 (4) OB L 142, 7.6.2018 г., стр. 41.
 (5) OB L 142, 7.6.2018 г., стр. 45.


text:
 20.1.2014
 BG
 Официален вестник на Европейския съюз
 L 15/3
 СПОРАЗУМЕНИЕ ЗА СЪТРУДНИЧЕСТВО
 между Европейския съюз и неговите държави-членки, от една страна, и Конфедерация Швейцария, от друга, в областта на европейските програми за спътникова навигация
 ЕВРОПЕЙСКИЯТ СЪЮЗ
 и
 КРАЛСТВО БЕЛГИЯ,
 РЕПУБЛИКА БЪЛГАРИЯ,
 ЧЕШКАТА РЕПУБЛИКА,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ЕСТОНИЯ,
 ИРЛАНДИЯ
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 РЕПУБЛИКА ХЪРВАТИЯ,
 ИТАЛИАНСКАТА РЕПУБЛИКА,
 РЕПУБЛИКА КИПЪР,
 РЕПУБЛИКА ЛАТВИЯ,
 РЕПУБЛИКА ЛИТВА,
 ВЕЛИКОТО ХЕРЦОГСТВО ЛЮКСЕМБУРГ,
 УНГАРИЯ,
 РЕПУБЛИКА МАЛТА,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 РЕПУБЛИКА ПОЛША,
 ПОРТУГАЛСКАТА РЕПУБЛИКА,
 РУМЪНИЯ,
 РЕПУБЛИКА СЛОВЕНИЯ,
 СЛОВАШКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 страни по Договора за Европейския съюз и Договора за функционирането на Европейския съюз, наричани по-нататък „държавите-членки“, от една страна,
 и
 КОНФЕДЕРАЦИЯ ШВЕЙЦАРИЯ, наричана по-долу „Швейцария“, от друга страна, наричани по-нататък „страната“ или „страните“,
 КАТО ОТЧИТАТ, че разработването на глобална навигационна спътникова система (наричана по-нататък „ГНСС“), проектирана специално за граждански цели, е от общ интерес,
 КАТО ОТЧИТАТ значението на европейските програми за ГНСС като принос към навигационната и информационната инфраструктура в Европейския съюз и Швейцария,
 КАТО ОТЧИТАТ засиленото разработване на приложения на ГНСС в Европейския съюз, Швейцария и други региони по света,
 КАТО ОТЧИТАТ, че дългосрочното сътрудничество между Европейския съюз, неговите държави-членки и Швейцария в областта на спътниковата навигация е от общ интерес,
 КАТО ОТЧИТАТ прякото участие на Швейцария в програмите „Галилео“ и EGNOS още при етапите на тяхното определяне,
 КАТО ВЗЕМАТ ПРЕДВИД резолюциите на Съвета по въпросите на космическото пространство, и по-специално „Европейската космическа политика“, приета на 22 май 2007 г., и „Развиване на Европейската космическа политика“, приета на 29 септември 2008 г., в които Европейският съюз, Европейската космическа агенция (наричана по-нататък „ЕКА“) и членуващите в тях държави се посочват като трите основни фактора за европейската космическа политика, както и резолюцията, озаглавена „Глобални предизвикателства: пълноценно използване на европейските космически системи“, приета на 25 ноември 2010 г., с която Европейската комисия и ЕКА се приканват да улеснят процеса за участието на държави-членки, които не са едновременно членки на Европейския съюз и ЕКА, във всички етапи на програмите за сътрудничество,
 КАТО ВЗЕМАТ ПРЕДВИД Съобщението от Комисията, озаглавено „Към космическа стратегия на Европейския съюз в услуга на гражданите“ от 4 април 2011 г.,
 В ЖЕЛАНИЕТО СИ официално да установят сътрудничество по всички аспекти на европейските програми за ГНСС,
 КАТО ОТЧИТАТ интереса на Швейцария към всички услуги на ГНСС, които предлагат EGNOS и „Галилео“, включително публично регулираната услуга (наричана по-долу „PRS“),
 КАТО ВЗЕМАТ ПРЕДВИД Споразумението от 25 юни 2007 г. за научно и технологично сътрудничество между Европейската общност и Европейската общност за атомна енергия, от една страна, и Конфедерация Швейцария, от друга страна,
 КАТО ВЗЕМАТ ПРЕДВИД Споразумението от 28 април 2008 г. между Конфедерация Швейцария и Европейския съюз относно процедурите за сигурност при обмена на класифицирана информация (наричано по-долу „Споразумението за сигурност“),
 КАТО ОТЧИТАТ ползите от равностойно ниво на защита на европейските ГНСС и на техните услуги на териториите на страните,
 КАТО ВЗЕМАТ ПРЕДВИД задълженията на страните по силата на международното право, и по-специално задълженията на Швейцария като държава с постоянен неутралитет,
 КАТО ВЗЕМАТ ПРЕДВИД, че Регламент


text:
(ЕО) No 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и Галилео) (1) постановява, че Европейската общност е собственик на всички материални и нематериални активи, създадени или разработени по европейските програми за ГНСС, определени в Регламент (ЕО) No 683/2008,
 КАТО ВЗЕМАТ ПРЕДВИД Регламент (ЕС) No 912/2010 на Европейския парламент и на Съвета от 22 септември 2010 г. за създаване на Европейската агенция за ГНСС (2),
 КАТО ВЗЕМАТ ПРЕДВИД Решение No 1104/2011/ЕС на Европейския парламент и на Съвета от 25 октомври 2011 г. относно правилата за достъп до публично регулираната услуга, предоставяна от глобалната навигационна спътникова система, създадена по програмата Галилео (3),
 СЕ СПОРАЗУМЯХА ЗА СЛЕДНОТО:
 ЧАСТ I
 ОБЩИ РАЗПОРЕДБИ
 Член 1
 Цел
 1. Целта на настоящото споразумение е да насърчи, улесни и задълбочи дългосрочното сътрудничество между страните в областта на спътниковата навигация под граждански контрол и по-специално участието на Швейцария в европейските програми за ГНСС.
 2. Формата и условията за участието на Швейцария в програмите се определят в настоящото споразумение.
 Член 2
 Определения
 За целите на настоящото споразумение:
 1.
 „европейски глобални навигационни спътникови системи (европейски ГНСС)“ означава системите, създадени в рамките на програмата „Галилео“, и Европейската геостационарна служба за навигационно покритие (EGNOS);
 2.
 „усилване“ означава механизми на регионално или местно равнище като например EGNOS, които позволяват на ползвателите на глобалните ГНСС да получат по-добри резултати, като по-голяма точност, наличност, цялостност и надеждност;
 3.
 „Галилео“ означава автономна европейска система за глобална спътникова навигация и отчитане на времето под граждански контрол за предоставяне на услугите на ГНСС, проектирана и разработена от Европейския съюз, ЕКА и членуващите в тях държави. Експлоатацията на „Галилео“ може да бъде прехвърлена на частен субект. В рамките на „Галилео“ се предвиждат отворени услуги, търговски услуги, услуги за безопасност на живота и услуги по търсене и спасяване в допълнение към обезопасената публично регулирана услуга с ограничен достъп, която е специално проектирана в съответствие с нуждите на упълномощени ползватели от публичния сектор;
 4.
 „местни елементи на „Галилео“ означава местни механизми, които предоставят на ползвателите на спътникови сигнали на „Галилео“ за навигация и отчитане на времето входяща информация, допълваща тази от основната използвана конфигурация. Местни елементи могат да бъдат разположени с цел постигането на по-добри резултати около летища, морски пристанища, градски и други райони с неблагоприятни географски условия. „Галилео“ ще осигури родови модели за местни елементи;
 5.
 „оборудване за глобална навигация, позициониране и отчитане на времето“ означава всяко гражданско оборудване, предназначено за краен ползвател и проектирано да предава, приема или обработва спътникови сигнали за навигация и отчитане на времето с цел осигуряване на услуга, или да работи със система за усилване на регионално равнище;
 6.
 „публично регулирана услуга“ (PRS) означава услуга, която се предоставя от системата, създадена в рамките на програмата „Галилео“, и е ограничена до упълномощени от правителствата ползватели за приложения с чувствително съдържание, които изискват ефективен контрол на достъпа и висока степен на непрекъснатост на услугата;
 7.
 „регулаторна мярка“ означава закон, подзаконов акт, политика, правило, процедура, решение или подобно административно действие на някоя от


text:
страните;
 8.
 „оперативна съвместимост“ означава възможността системите за глобална и регионална спътникова навигация и усилванията, както и предоставяните от тях услуги, да бъдат използвани съвместно за осигуряване на по-добри възможности на равнището на ползвателите, отколкото ако се разчита единствено на отворена услуга на една система;
 9.
 „интелектуална собственост“ има значението съгласно определението в член 2, точка viii) от Конвенцията за учредяване на Световната организация за интелектуална собственост, подписана в Стокхолм на 14 юли 1967 г.;
 10.
 „класифицирана информация“ означава информация под каквато и да е форма, изискваща защита срещу неразрешено разкриване, което може да навреди в различна степен на основните интереси, включително на националната сигурност, на страните или на отделни държави-членки. Нейната класификация се отбелязва с гриф за сигурност. Подобна информация се класифицира от страните в съответствие с приложимите законови и подзаконови актове и трябва да бъде защитена срещу нарушаване на поверителността, целостта и достъпността.
 Член 3
 Принципи на сътрудничеството
 Страните прилагат следните принципи по отношение на дейностите за сътрудничество, обхванати от настоящото споразумение:
 1.
 взаимна полза, основаваща се на цялостно равновесие между правата и задълженията, включително участието и достъпа до всички услуги в съответствие с член 15;
 2.
 реципрочни възможности за участие в дейности за сътрудничество в рамките на проекти на Европейския съюз и Швейцария в областта на ГНСС;
 3.
 навременен обмен на информация, която може да повлияе на дейностите за сътрудничество;
 4.
 подходяща и ефективна защита на правата върху интелектуална собственост, посочени в член 9;
 5.
 свобода на предоставяне на спътникови навигационни услуги на териториите на страните;
 6.
 неограничена търговия със стоки от областта на европейската ГНСС на териториите на страните.
 ЧАСТ II
 РАЗПОРЕДБИ ОТНОСНО СЪТРУДНИЧЕСТВОТО
 Член 4
 Дейности за сътрудничество
 1. Секторите, в които се извършват дейности за сътрудничество в областта на спътниковата навигация и отчитането на времето, са радиочестотен спектър, научноизследователска дейност и обучение, възлагане на обществени поръчки, сътрудничество в областта на промишлеността, права върху интелектуална собственост, контрол на износа, търговия и развитие на пазара, стандарти, сертифициране и регулаторни мерки, сигурност, обмен на класифицирана информация, обмен на персонал и достъп до услуги. Страните може да изменят този списък със сектори в съответствие с член 25.
 2. Споразумението не засяга институционалната независимост на Европейския съюз да регулира европейските програми за ГНСС, нито структурите, създадени от Европейския съюз за целите на дейността на европейските програми за ГНСС. Настоящото споразумение също така не засяга приложимите регулаторни мерки за изпълнение на ангажименти за неразпространение, контрол на износа, контрол на нематериални трансфери на технологии. То не засяга и мерките за национална сигурност.
 3. Като спазват своите приложими регулаторни мерки, страните насърчават във възможно най-голяма степен дейностите за сътрудничество съгласно настоящото споразумение с цел предоставяне на сравними възможности за участие в техните дейности в секторите, изброени в параграф 1.
 Член 5
 Радиочестотен спектър
 1. Страните продължават да си сътрудничат и да се подпомагат взаимно по въпроси относно радиочестотния спектър в рамките на Международния съюз по далекосъобщения (наричан по-долу „МСД“), като вземат под внимание Меморандума за разбирателство относно управлението на документите на МСД за системата за радионавигационни спътникови услуги „Галилео“ от 5 ноември


text:
2004 г.
 2. Страните обменят информация относно честотите и защитават по подходящ начин предоставените за „Галилео“ честоти, за да гарантират достъпността на услугите на „Галилео“ в интерес на ползвателите по цял свят и по-специално в Швейцария и в Европейския съюз.
 3. С цел защита на радионавигационния спектър от прекъсване и смущения страните набелязват източниците на смущения и търсят взаимно приемливи решения за борба с такива смущения.
 4. Нищо в настоящото споразумение не може да се тълкува като дерогация от приложимите разпоредби на МСД, включително радиорегламентите на МСД.
 Член 6
 Научноизследователска дейност и обучение
 1. Страните насърчават съвместните научноизследователски дейности и дейностите за обучение в областта на европейските ГНСС чрез научноизследователски програми на Европейския съюз и Швейцария и други подходящи научноизследователски програми на страните. Съвместните научноизследователски дейности допринасят за планирането на бъдещото развитие на европейските ГНСС.
 2. Страните определят съответните механизми, целящи гарантирането на ефективни контакти и участие в съответните научноизследователски програми.
 Член 7
 Възлагане на обществени поръчки
 1. По отношение на закупуването на стоки и услуги, свързани с европейските програми за ГНСС, страните прилагат ангажиментите си съгласно Споразумението за обществените поръчки (наричано по-долу „GPA“) на Световната търговска организация (наричана по-долу „СТО“) и съгласно Споразумението от 21 юни 1999 г. между Европейската общност и Конфедерация Швейцария по някои аспекти на държавните поръчки.
 2. Без да се засягат разпоредбите на член XXIII от GPA (член III от измененото GPA), образувания от Швейцария имат право да участват във възлагането на обществени поръчки за предоставяне на услуги, свързани с европейските програми за ГНСС.
 Член 8
 Сътрудничество в областта на промишлеността
 Страните насърчават и подкрепят сътрудничеството между своите промишлености, включително посредством съвместни предприятия и швейцарско участие в съответните европейски промишлени сдружения, както и участие от страна на Европейския съюз в съответните швейцарски промишлени сдружения с цел да се осигури доброто функциониране на европейските системи за спътникова навигация, както и да се насърчи използването и разработването на приложения и услуги на „Галилео“.
 Член 9
 Права върху интелектуална собственост
 С цел улесняване на сътрудничеството в областта на промишлеността страните предоставят и гарантират подходящата и ефективна защита на правата върху интелектуална собственост в областите и секторите, свързани с разработването и функционирането на европейските ГНСС, в съответствие с най-високите международни стандарти, посочени в Споразумението за свързаните с търговията аспекти на правата върху интелектуалната собственост (ТРИПС) на СТО, включително ефективни средства за прилагането на тези стандарти.
 Член 10
 Контрол на износа
 1. За да осигури прилагането на единна политика за контрол на износа и неразпространение по отношение на европейските програми за ГНСС от страните, Швейцария своевременно приема и прилага, в рамките на своята юрисдикция и в съответствие със своето национално законодателство и процедури, мерки за контрол на износа и неразпространение на технологии, данни и елементи, специално проектирани или изменени за целите на европейските програми за ГНСС. Тези мерки осигуряват равностойна степен на контрол на износа и неразпространение като мерките, които са приложими в Европейския съюз.
 2. В случай на събитие, при което не може да бъде постигната равностойна степен на контрол на износа и неразпространение съгласно посоченото в параграф 1


text:
от настоящия член, се прилага процедурата по член 22.
 Член 11
 Търговия и развитие на пазара
 1. Страните насърчават търговията и инвестициите в инфраструктура за спътникова навигация и оборудване за глобална навигация, позициониране и отчитане на времето, включително местни елементи на "Галилео" и приложения, свързани с европейските програми за ГНСС, в Европейския съюз и Швейцария.
 2. За целите на параграф 1 страните повишават равнището на обществена осведоменост за дейностите за спътникова навигация в рамките на „Галилео“, установяват евентуалните пречки за растежа в областта на приложенията на ГНСС и предприемат подходящи мерки за улесняване на този растеж.
 3. За да установят нуждите на ползвателите и да отговорят ефективно на тези нужди, образуванията от страните могат да използват бъдещия форум на ползвателите на ГНСС.
 4. Настоящото споразумение не засяга правата и задълженията на страните съгласно Споразумението за създаване на СТО.
 Член 12
 Стандарти, сертифициране и регулаторни мерки
 1. Като отчитат стойността на координирането на подходите в международните форуми за стандартизация и сертифициране във връзка с глобалните услуги за спътникова навигация, страните по-специално подпомагат съвместно разработването на стандартите на „Галилео“ и EGNOS и да популяризират тяхното прилагане в световен мащаб, като обръщат особено внимание на оперативната съвместимост с други ГНСС.
 Една от целите на координирането е да се популяризира широкото и иновативно използване на услугите на „Галилео“ като световен стандарт за навигация и отчитане на времето за целите на отворен достъп, търговия и безопасност на живота. Страните създават благоприятни условия за разработване на приложения на „Галилео“.
 2. С цел да насърчат и постигнат целите на настоящото споразумение, страните, когато е целесъобразно, си сътрудничат по всички възникващи въпроси, свързани с ГНСС, най-вече в рамките на Международната организация за гражданско въздухоплаване, Международната морска организация и МСД.
 3. Страните гарантират, че мерките, свързани с техническите стандарти, сертифицирането и изискванията и процедурите за лицензиране във връзка с европейските ГНСС, не представляват излишни пречки пред търговията. Изискванията на местно равнище се основават на обективни, недискриминационни, предварително установени и прозрачни критерии.
 4. Страните предприемат необходимите регулаторни мерки, за да осигурят възможност за цялостно използване на приемниците и наземните и космическите сегменти на „Галилео“, разположени на териториите под тяхна юрисдикция. В това отношение Швейцария в рамките на територията под своята юрисдикция предоставя на „Галилео“ не по-малко благоприятно третиране от това, което предоставя на други сходни системи за радионавигационни спътникови услуги.
 Член 13
 Сигурност
 1. С цел да защитят европейските програми за ГНСС от заплахи като злоупотреба, смущения, прекъсване и недобронамерени действия, страните предприемат всички възможни мерки, за да гарантират непрекъснатостта, безопасността и сигурността на услугите за спътникова навигация и свързаните с тях инфраструктура и критични активи на своята територия, без да се засягат разпоредбите на член 4, параграф 2.
 2. За целите на параграф 1 Швейцария своевременно приема и прилага, в рамките на своята юрисдикция и в съответствие със своето национално законодателство и процедури, мерки, които осигуряват равностойна степен на сигурност и безопасност като мерките, приложими в Европейския съюз, по отношение на защитата, контрола и управлението на чувствителни активи, информация и технологии на европейските програми за ГНСС спрямо заплахи и


text:
нежелано разкриване.
 3. В случай на събитие, при което не може да бъде постигната такава равностойна степен на сигурност и безопасност съгласно посоченото в параграф 2 от настоящия член, се прилага процедурата по член 22.
 Член 14
 Обмен на класифицирана информация
 1. Обменът и защитата на класифицирана информация на Европейския съюз се осъществяват в съответствие със Споразумението за сигурност и разпоредбите за неговото прилагане.
 2. Швейцария може да обменя класифицирана информация с национален гриф за сигурност относно европейските програми за ГНСС с онези държави членки, с които е сключила двустранни споразумения за целта.
 3. Страните полагат усилия да установят всеобхватна и последователна нормативна уредба, която позволява обмен между всички страни на класифицирана информация, свързана с програмата „Галилео“.
 Член 15
 Достъп до услуги
 Швейцария разполага с достъп до всички услуги на европейските ГНСС, които са предмет на настоящото споразумение, както и до PRS, която е предмет на отделно споразумение за PRS.
 Швейцария заяви своя интерес към PRS, която тя смята за важен елемент от своето участие в европейските програми за ГНСС. Страните полагат усилия да сключат Споразумение за PRS, за да гарантират участието на Швейцария в PRS веднага след като бъде внесено искане в този смисъл от страна на Швейцария и след като бъде приключена процедурата, предвидена в член 218 от Договора за функционирането на Европейския съюз.
 Член 16
 Участие в Европейската агенция за ГНСС
 Швейцария има право да участва в Европейската агенция за ГНСС при спазване на условията, които ще бъдат определени в споразумение между Европейския съюз и Швейцария. Тези преговори започват веднага след като бъде внесено искане в този смисъл от страна на Швейцария и след като бъдат приключени необходимите процедури от страна на Европейския съюз.
 Член 17
 Участие в комитети
 Представители на Швейцария получават покана да участват като наблюдатели в комитетите, създадени за управлението, развитието и изпълнението на дейностите в рамките на европейските програми за ГНСС съгласно съответните разпоредби и процедури и без право на гласуване. Това включва по-специално участие в Комитета за програмата за ГНСС и Съвета по сигурността на ГНСС, в това число в техните работни и оперативни групи.
 ЧАСТ III
 ФИНАНСОВИ РАЗПОРЕДБИ
 Член 18
 Финансиране
 Швейцария участва във финансирането на европейските програми за ГНСС. Вноската на Швейцария се изчислява въз основа на коефициента на пропорционалност, който се получава чрез определяне на съотношението между брутния вътрешен продукт на Швейцария по пазарни цени и сумата на брутните вътрешни продукти по пазарни цени на държавите членки.
 За периода 2008—2013 г. вноската на Швейцария в европейските програми за ГНСС възлиза на 80 050 870 EUR.
 Сумата се изплаща, както следва:
 2013 г. —60 000 000 EUR;
 2014 г. —20 050 870 EUR.
 За периода 2014 г. и следващите години вноската на Швейцария ще се плаща ежегодно.
 ЧАСТ IV
 ЗАКЛЮЧИТЕЛНИ РАЗПОРЕДБИ
 Член 19
 Отговорност
 Тъй като Швейцария няма да бъде собственик на европейските ГНСС, тя не носи никаква отговорност във връзка със собствеността.
 Член 20
 Съвместен комитет
 1. Създава се Съвместен комитет с названието „Комитет за ГНСС на Европейския съюз и Швейцария“. Той се състои от представители на страните и


text:
отговаря за управлението и правилното прилагане на настоящото споразумение. За тази цел той изготвя препоръки. Той взема решения в случаите, предвидени в настоящото споразумение; тези решения се изпълняват от страните в съответствие с техните собствени правила. Съвместният комитет приема решенията си по общо съгласие.
 2. Съвместният комитет определя своя процедурен правилник, който съдържа, inter alia, разпоредби относно свикването на заседания, определянето на председателя и на мандата на председателя.
 3. Съвместният комитет заседава в зависимост от нуждите. Европейският съюз или Швейцария могат да поискат свикването на заседание. Съвместният комитет заседава в срок от 15 дни след внасянето на искане по член 22, параграф 2.
 4. Съвместният комитет може да вземе решение да създаде работни или експертни групи, ако смята, че това ще му помогне при изпълнението на неговите задачи.
 5. Съвместният комитет може да реши да измени приложение I.
 Член 21
 Консултации
 1. За да осигурят задоволителното прилагане на настоящото споразумение, страните редовно обменят информация и при искане на една от тях провеждат консултации в рамките на Съвместния комитет.
 2. Страните провеждат своевременна консултация, по искане на една от тях, по въпроси, породени от тълкуването или прилагането на настоящото споразумение.
 Член 22
 Предпазни мерки
 1. Всяка страна може след консултации в рамките на Съвместния комитет да вземе съответните предпазни мерки, включително прекратяване на една или няколко дейности за сътрудничество, ако прецени, че в отношенията между страните вече не е гарантирана равностойна степен на контрол на износа или сигурност. В случаите, при които забавянето би застрашило доброто функциониране на ГНСС, могат да бъдат взети временни предпазни мерки без предварителни консултации, при условие че консултациите започнат веднага след предприемането на тези мерки.
 2. Обхватът и срокът на действие на посочените в параграф 1 мерки се ограничават до необходимото с цел оздравяване на ситуацията и осигуряване на справедлив баланс между правата и задълженията по настоящото споразумение. Другата страна може да поиска от Съвместния комитет да пристъпи към консултации относно пропорционалността на тези мерки. Ако не е възможно спорът да бъде уреден в рамките на шест месеца, той може да бъде внесен от всяка от страните за задължителен арбитраж в съответствие с процедурата, посочена в приложение I. По тази процедура не могат да се решават въпроси, свързани с тълкуването на разпоредбите на настоящото споразумение, които са идентични на съответните разпоредби от законодателството на Европейския съюз.
 Член 23
 Уреждане на спорове
 Без да се засяга член 22, всеки спор относно тълкуването или прилагането на настоящото споразумение се урежда чрез консултации в рамките на Съвместния комитет.
 Член 24
 Приложения
 Приложенията към настоящото споразумение съставляват неразделна част от него.
 Член 25
 Изменение
 Споразумението може да се измени и развие по всяко време по общо съгласие между страните.
 Член 26
 Прекратяване
 1. Европейският съюз или Швейцария могат да прекратят настоящото споразумение, като нотифицират другата страна. Настоящото споразумение се прекратява шест месеца след получаването на такава нотификация.
 2. Прекратяването на настоящото споразумение не засяга действителността или срока на действие на постигнатите по него договорености, нито конкретните права и задължения, придобити в областта на интелектуалната собственост.
 3. В случай на прекратяване


text:
на настоящото споразумение Съвместният комитет внася предложение с цел да даде възможност на страните да уредят нерешените въпроси, включително финансовите последици, като вземат предвид принципа pro rata temporis.
 Член 27
 Влизане в сила
 1. Настоящото споразумение се одобрява от страните в съответствие с техните вътрешни процедури. То влиза в сила на първия ден от втория месец след датата на последната нотификация за одобрението му.
 2. Независимо от параграф 1, Швейцария и Европейският съюз се договарят — по отношение на частите от настоящото споразумение, попадащи в областта на компетентност на Европейския съюз— да го прилагат временно от първия ден на месеца, следващ датата на втората нотификация, с която се потвърждава приключването на необходимите за тази цел процедури.
 Докато трае временното прилагане на настоящото споразмуение посоченият в член 20 Съвместен комитет се състои от представители на Швейцария и Европейския съюз.
 3. Настоящото споразумение се сключва за неопределен срок.
 4. Настоящото споразумение е изготвено в два екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като всички текстове са автентични.
 Voor het Koninkrijk België
 Pour le Royaume de Belgique
 Für das Königreich Belgien
 За Релублика България
 Za Českou republiku
 For Kongeriget Danmark
 Für die Bundesrepublik Deutschland
 Eesti Vabariigi nimel
 Thar cheann Na hÉireann
 For Ireland
 Για την Ελληνική Δημοκρατία
 Por el Reino de España
 Pour la République française
 Za Republiku Hrvatsku
 Per la Repubblica italiana
 Για την Κυπριακή Δημοκρατία
 Latvijas Republikas vārdā –
 Lietuvos Respublikos vardu
 Pour le Grand-Duché de Luxembourg
 Magyarország részéről
 Gћar-Repubblika ta' Malta
 Voor het Koninkrijk der Nederlanden
 Für die Republik Österreich
 W imieniu Rzeczypospolitej Polskiej
 Pela República Portuguesa
 Pentru România
 Za Republiko Slovenijo
 Za Slovenskú republiku
 Suomen tasavallan puolesta
 För Republiken Finland
 För Konungariket Sverige
 For the United Kingdom of Great Britain and Northern Ireland
 За Европейския съюз
 Por la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 Für die Schweizerische Eidgenossenschaft
 Pour la Confédération suisse
 Per la Confederazione Svizzera
 (1) ОВ L 196, 24.7.2008 г., стр. 1.
 (2) ОВ L 276, 20.10.2010 г., стр. 11.
 (3) ОВ L 287, 4.11.2011 г., стр. 1.
 ПРИЛОЖЕНИЕ 1
 ПРОЦЕДУРА ЗА АРБИТРАЖ
 Ако спор бъде отнесен за арбитраж, се определят трима арбитри, освен ако някоя от страните не вземе друго решение.
 Всяка страна назначава един арбитър в рамките на 30 дни.
 Така назначените двама арбитри определят по общо съгласие арбитражен посредник, който не е гражданин на никоя от страните. Ако арбитрите не успеят да постигнат съгласие в срок от два месеца след назначаването им, те избират арбитражен посредник от списък със седем души, изготвен от Съвместния комитет. Съвместният комитет изготвя


text:
и актуализира този списък в съответствие със своя процедурен правилник.
 Освен ако страните не вземат друго решение, арбитражният съд приема своя процедурен правилник. Той взема решения с мнозинство.
 ПРИЛОЖЕНИЕ II
 ФИНАНСОВА ВНОСКА НА ШВЕЙЦАРИЯ В ЕВРОПЕЙСКИТЕ ПРОГРАМИ ЗА ГНСС
 1.
 За периода 2008—2013 г. финансовата вноска, която Швейцария трябва да внесе в бюджета на Европейския съюз, за да може да участва в европейските програми за ГНСС, е, както следва (в евро):
 2013 г.
 2014 г.
 60 000 000
 20 050 870
 За периода 2014 г. и следващите години вноската на Швейцария ще се плаща ежегодно.
 2.
 Финансовият регламент, приложим към общия бюджет на Съюза (1), и правилата за неговото прилагане (2) се прилагат по-специално по отношение на управлението на вноската на Швейцария.
 3.
 Пътните и дневните разходи на представителите и експертите от Швейцария за участието им в заседания, организирани от Комисията във връзка с прилагането на програмата, се възстановяват от Комисията на същата основа и в съответствие с действащите понастоящем процедури за експерти от държавите членки.
 4.
 Комисията представя на Швейцария искания за предоставяне на средства в размер на вноската ѝ в бюджета на програмите в съответствие с настоящото споразумение.
 Вноската се посочва в евро и се превежда по банкова сметка на Комисията в евро.
 5.
 Редът на плащане е следният:
 а)
 През 2013 г., след като започне временното прилагане на настоящото споразумение, Швейцария изплаща вноската си не по-късно от 30 дни след получаване на искането за предоставяне на средства.
 б)
 През 2014 г. Швейцария изплаща вноската си (за периода 2008—2013 г. и за 2014 г.) не по-късно от 30 дни след получаване на искането за предоставяне на средства. Това искане за предоставяне на средства не се представя преди 1 юли.
 в)
 През 2015 г. и през следващите години Швейцария изплаща вноската си до 1 април, ако искането за предоставяне на средства е получено от Швейцария до 1 март. Искане за предоставяне на средства, получено след 1 март, се изплаща не по-късно от 30 дни след получаване му.
 Всяко закъснение при плащането на вноската води до начисляване на лихви, дължими от Швейцария върху неизплатените суми от датата на падежа. Лихвеният процент е процентът, прилаган от Европейската централна банка спрямо нейните основни операции по рефинансиране, публикуван в серия C на Официален вестник на Европейския съюз, в сила на първия календарен ден на месеца, през който се пада крайният срок, увеличен с 3,5 процентни пункта.
 (1) Регламент (ЕС, Евратом) No 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) No 1605/2002 на Съвета (ОВ L 298, 26.10.2012 г., стр. 1).
 (2) Делегиран регламент (ЕС) No 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) No 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).


text:
 24.6.2013
 BG
 Официален вестник на Европейския съюз
 L 171/1
 Only the original UN/ECE texts have legal effect under international public law. The status and date of entry into force of this Regulation should be checked in the latest version of the UN/ECE status document TRANS/WP.29/343, available at:
 http://www.unece.org/trans/main/wp29/wp29wgs/wp29gen/wp29fdocstts.html
 Правило No 49 на Икономическата комисия за Европа на Организацията на обединените нации (ИКЕ на ООН) — Единни предписания относно мерките, които следва да се предприемат срещу емисиите на газообразни замърсители и прахови замърсители от двигатели със самовъзпламеняване чрез сгъстяване, предназначени за използване в превозни средства, и емисиите на газообразни замърсители от двигатели с принудително запалване за използване в превозни средства
 Включващо всички текстове в сила до:
 серия от изменения 06 — Дата на влизане в сила: 27 януари 2013 г.
 Притурка 1 към серия от изменения 06 — Дата на влизане в сила: 15 юли 2013 г.
 Поправка към притурка 1 към серия от изменения 06 — Дата на влизане в сила: 15 юли 2013 г.
 СЪДЪРЖАНИЕ
 1.
 Обхват
 2.
 Определения
 3.
 Заявление за одобрение
 4.
 Одобрение
 5.
 Изисквания и изпитвания
 6.
 Монтиране на превозното средство
 7.
 Семейство двигатели
 8.
 Съответствие на производството
 9.
 Съответствие на превозни средства/двигатели в експлоатация
 10.
 Санкции при несъответствие на производството
 11.
 Промяна и разширение на одобрението на одобрения тип
 12.
 Окончателно прекратяване на производството
 13.
 Преходни разпоредби
 14.
 Наименования и адреси на техническите служби, отговарящи за провеждането на изпитвания с цел одобрение, както и на органите по одобряването на типа
 ДОПЪЛНЕНИЯ
 1
 Процедура за изпитване за съответствие на производството при отклонение от стандарта в рамките на допустимото
 2
 Процедура за изпитване за съответствие на производството при отклонение от стандарта извън границите на допустимото или когато липсват данни за него
 3
 Процедура за изпитване за съответствие на производството по искане на производителя
 4
 Резюме на процедурата за одобрение на двигатели, използващи като гориво сгъстен природен газ, двигатели, използващи като гориво ВНГ, и двигатели, работещи с два вида гориво, използващи като гориво природен газ/биометан или ВНГ
 ПРИЛОЖЕНИЯ
 1
 Образци на информационен документ
 2A
 Съобщение относно одобрението на тип двигател или семейство двигатели като отделен технически възел по отношение на емисиите от замърсители съгласно Правило No 49, серия от изменения 06
 2Б
 Съобщение относно одобрението на тип превозно средство с одобрен двигател по отношение на емисиите от замърсители съгласно Правило No 49, серия от изменения 06
 2В
 Съобщение относно одобрението на тип превозно средство по отношение на емисиите от замърсители съгласно Правило No 49, серия от изменения 06
 3
 Оформление на маркировките за одобрение
 4
 Процедура на изпитване
 5
 Спецификации на еталонните горива
 6
 Данни за емисиите, изисквани при одобрение на типа за целите на годността за движение по пътищата — Измерване на емисиите на въглероден оксид при обороти на празен ход
 7
 Проверка на надеждността на системите на двигателя
 8
 Съответствие на двигатели или превозни средства в експлоатация
 9A
 Системи за бордова диагностика (СБД)
 9Б
 Технически изисквания за системи за бордова диагностика (СБД)
 9В
 Технически изисквания за оценка на действието на системи за бордова диагностика (СБД)


text:
в работен режим
 10
 Изисквания за ограничаване на емисиите извън рамките на цикъла и на емисиите в работен режим
 11
 Изисквания за осигуряване правилно действие на мерките за контрол на NOx
 12
 Емисии на CO2 и разход на гориво
 13
 Одобрение на типа на резервни устройства за контрол на замърсяването като отделен технически възел
 14
 Достъп до информация за СБД
 15
 Технически изисквания за двигатели и превозни средства, работещи с два вида гориво (дизелово гориво—газово гориво)
 1. ОБХВАТ
 1.1. Настоящото правило се прилага към моторните превозни средства от M1, M2, N1 и N2 с базова маса над 2 610 kg и към всички моторни превозни средства от категории M3 и N3
 (1)
 По искане на производителя одобрението на типа на напълно комплектовано превозно средство, издадено съгласно настоящото правило, се разширява, така че да обхване и съответното му некомплектовано превозно средство с базова маса под 2 610 kg. Одобренията на типа се разширяват, ако производителят може да докаже, че всички комбинации на каросерията, които се очаква да бъдат вградени в некомплектованото превозно средство, увеличават базовата маса на превозното средство над 2 610 kg.
 По искане на производителя одобрението на типа на превозно средство, издадено съгласно настоящото правило, се разширява, така че да обхване и неговите варианти и версии с базова маса над 2 380 kg, при условие че те също отговарят на изискванията за измерването на емисиите на парникови газове и разхода на гориво в съответствие с точка 4.2. от настоящото правило.
 1.2. Еквивалентни одобрения
 Не се нуждаят от одобрение по силата на настоящото правило: двигателите, монтирани в превозни средства с базова маса до 2 840 kg, чието одобрение е издадено като разширение на одобрение съгласно Правило No 83.
 2. ОПРЕДЕЛЕНИЯ
 За целите на настоящото правило се прилагат следните определения:
 2.1.
 „цикъл на стареене“ означава работата на превозното средство или двигателя (скорост, натоварване, мощност), която се извършва по време на периода за пробег;
 2.2.
 „одобряване на двигател (семейство двигатели)“ означава одобряването на тип двигател (семейство двигатели) по отношение на нивото на емисиите на газообразните замърсители и праховите замърсители, дима и системата за бордова диагностика (СБД);
 2.3.
 „одобряване на превозно средство“ означава одобряването на тип превозно средство по отношение на нивото на емисиите на газообразните замърсители и праховите замърсители и дима, отделяни от неговия двигател, както и системата за бордова диагностика (СБД) и монтирането на двигател на превозното средство;
 2.4.
 „спомагателна технология за контрол на емисиите“ (AES) технология за контрол на емисии, която влиза в действие или променя основната технология за контрол на емисии за специфична цел или цели и в отговор на специфична комбинация от околни и/или работни условия и която остава в действие само докато тези условия съществуват;
 2.5.
 „основна технология за контрол на емисиите“ (BES) означава технология за контрол на емисии, която действа в целия работен диапазон на честота на въртене и натоварване на двигателя освен ако не е задействана AES;
 2.6.
 „непрекъснато регенериране“ означава регенерационният процес на система за последваща обработка на отработили газове, който се извършва или постоянно, или поне веднъж за едно WHTC (хармонизиран в световен


text:
мащаб цикъл на управление на превозно средство) изпитване на пускане на загрял двигател;
 2.7.
 „картер на двигателя“ означава вътрешните или външните пространства на двигателя, които са свързани с маслената вана посредством вътрешни или външни тръбопроводи, през които могат да излизат газовете и парите;
 2.8.
 „критични компоненти, свързани с емисиите“ означава следните компоненти, които са предназначени основно за контролиране на емисиите: всяка една система за последваща обработка на отработили газове, електронен модул за управление (ECU) и свързаните с него датчици и задействащи механизми, както и системата за рециркулация на отработили газове (EGR), включително всички свързани с нея филтри, охлаждащи течности, регулиращи клапани и тръбопроводи;
 2.9.
 „критично обслужване, свързано с емисиите“ означава обслужването, което се извършва на критичните компоненти, свързани с емисиите;
 2.10.
 „технология на неефективност“ означава технология за контрол на емисии, която не отговаря на изискванията за ефективност на основната технология за контрол на емисиите и/или спомагателната технология за контрол на емисиите, посочени в настоящото приложение;
 2.11.
 „deNOx система“ означава система за последваща обработка на отработили газове, проектирана да намали емисиите на азотни оксиди (NOx) (напр. инертни и активни сухи NOx-катализатори, NOx-адсорбенти и системи за селективна каталитична редукция (СКР);
 2.12.
 „диагностичен код за повреда (ДКП)“ означава цифрен или буквено-цифрен идентификатор, който идентифицира или обозначава неизправност;
 2.13.
 „режим на работа с дизелово гориво“ означава нормален режим на работа на двигател, работещ с два вида гориво, при който двигателят не използва газово гориво при никое условие за работа;
 2.14.
 „цикъл на кормуване“ означава последователност, състояща се от пускане на двигател, период на работа (на превозното средство), спиране на двигател и времето до следващото пускане на двигателя;
 2.15.
 „двигател, работещ с два вида гориво“ означава система на двигателя, която е проектирана да работи едновременно с дизелово гориво и с газово гориво, като двете горива се дозират поотделно и консумираното количество от едното гориво по отношение на другото може да зависи от работата на двигателя;
 2.16.
 „режим на работа с два вида гориво“ означава нормален режим на работа на двигател, работещ с два вида гориво, при който двигателят използва едновременно дизелово гориво и газово гориво при определени условия на работа;
 2.17.
 „превозно средство, работещо с два вида гориво“ означава превозно средство, което е задвижвано от двигател, работещ с два вида гориво, и което подава горивата, използвани от двигателя, посредством две отделни бордови системи за съхранение на гориво;
 2.18.
 „конструктивен елемент“ означава по отношение на превозно средство или двигател:
 а)
 всеки елемент от системата на двигателя;
 б)
 всяка система за управление, включително: компютърен софтуер; системи за електронно управление; и компютърна логика;
 в)
 всякакви калибровки на системата за контрол; или
 г)
 резултата от взаимодействието на системите;
 2.19.
 „система за следене на контрола на емисиите“ означава система, която осигурява правилното действие на NOx-регулиращите мерки, изпълнявани в системата на двигателя съгласно изискванията на точка 5.5;
 „система за контрол на емисиите“ означава конструктивните елементите и технологиите за контрол на емисиите, разработени или калибрирани за целите на контрол на емисиите;
 2.20.
 „обслужване, свързано с емисиите“ означава обслужването, което влияе съществено на емисиите или което има вероятност да влияе на влошаването на